'n Leerder kan aan die einde van Graad 10 die eerste keer akademiese erekleure verwerf. Dit word gegrond op hul prestasies die vorige twee jaar.
Leerders wat tydens formele eksamens 75% of meer behaal het, word die volgende kwartaal as 'n groep met 'n ontbyt bederf.
Akademie: Ons het onlangs 'n uitstekende 4/5 behaal met die Heelskool-evalueringsproses! Akademies staan ons ook geweldig sterk met 100% slaagsyfer vir matrieks 2014 en baie vorige jare ook! Ons spog met kwaliteit, ervare personeel wat regtig omgee vir elke leerder in ons skool. Ons bied ook 'n wye vakkeuse aan.
Wie en Wat is ons? Ons skool is geleë tussen die berge in die pragtige plattelandse dorpie, Villiersdorp, net 'n uur se ry vanaf Kaapstad. Die bou van die indrukwekkende skool- en koshuisgeboue is in 1873 deur Sir David de Villiers Graaff geborg. Hy het £100 000 geskenk om te verseker dat gehalte onderwys op die platteland tot sy reg kom. Die Graaff-familie stap steeds die pad saam met ons - hulle borg tans die opgradering van al die koshuise en fasiliteite in samewerking met die WKOD, sodat Hoërskool De Villiers Graaff nie net as lewende monument dien vir die Graaff- familie nie, maar ook kwaliteit leerervarings-geleenthede bied.
Waardes: So sterk as wat ons tradisieryke en historiese grondslag van 143 jaar lê, nog sterker lê ons grondbeginsels en waardesisteme. Ons is 'n lewende voorbeeld van 'n harmonieuse demografie, verteenwoordigend van ons Suid Afrikaanse nasie. Ons Christelike geloof, liefde, omgee en respek vorm die boustene, terwyl ons daagliks fokus op die positiewe van elke leerder – om hom/haar 'n holistiese leerervaring te bied, sodat hy/sy ontwikkel in 'n lewenslange leerder, wat 'n positiewe bydrae tot die samelewing sal maak!